Os otomans encomenzoron os combates contra Rusia en a primera Guerra Mundial o 29 d'octubre de 1914. O scenario inicial d'os combates yera a rechión entre os lacos Van y Urmia y as poblacions locals se veyoron implicadas en a guerra, (armenios, asirians, kurdos). En abril de 1915 esclató una revuelta armenia en a rechión de Van. O gubierno otomán fació detencions masivas entre a elite armenia de Costantinoble (que fuoron asesinaus) y ordenando a deportación de totz os armenos d'Anatolia oriental. Os notables armenios locals fuoron detenius y executaus. Os armenios que yeran en l'exercito otomán tamién fuoron asesinaus. L'exercito otomán, pero sobretot os kurdos incontrolaus, feban mortaleras d'hombres armenios y obligaban a marchar enta o sud a piet a las mullers y ninas, que de camín podeban estar raptadas, forzadas u morir de fambre u sete. Se calcula que as victimas estioron entre 600.000 y 800.000. En chulio plegoron 50.000 supervivients ta Halepo. Quan os rusos ocuporon Van podioron salvar-sen 300.000 armenios. En verano os armenios de Cilicia y d'o resto d'Anatolia fuoron deportaus enta Siria y Mosul y bi habió mortaleras de nuevo. As tropas otomanas reocuporon an y os armenios de Van se refuchioron en Trascaucasia, pero en setiembre os rusos recuperoron a zona y os musulmans estioron victimas de mortaleras como represalia.